Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 439/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Raschera”

ES Nr.: PDO-IT-0023-AM02 — 2020. gada 23. septembrī

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) ITĀLIJA El. paštas: info@raschera.com

Consorzio Tutela Formaggio Raschera DOP [ACVN “Raschera” siera aizsardzības apvienību] veido siera “Raschera” ražotāji, un tai ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☐ Marķējums

☒ Cits: labojumi produkta veida “di Alpeggio” [“no kalnu ganībām”] definīcijā; saiknes aprakstā iekļautās informācijas pielāgošana grozījumiem attiecībā uz recinātāju

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

— Grozījumi produkta specifikācijas 2. punktā un vienotā dokumenta 3.2. punktā

Siera masas aprakstam pievieno šādu teikuma daļu:

“dažkārt ar smalku dabisko dzīslojumu pie mizas”.

Lai gan šī iezīme sieram novērojama tikai dažkārt, tā ir produktam raksturīga īpašība, ko pircēji augstu vērtē, jo tā ir uzskatāma par kvalitātes pazīmi. Neraugoties uz to, šīs iezīmes dēļ kontroles iestāde bieži vien sieru novērtē kā neatbilstīgu. Tāpēc ir nolemts šo īpašību skaidri norādīt siera masas aprakstā.

Ģeogrāfiskais apgabals

— Grozījums produkta specifikācijas 3. punktā un vienotā dokumenta 4. punktā

Pievieno Villafranca Piemonte pašvaldību, kas atrodas Turīnas provincē.

Villafranca Piemonte pašvaldības iekļaušanai ir vēsturisks pamatojums. Šī pašvaldība ģeogrāfiski robežojas ar gandrīz visām pašvaldībām Kuneo provincē. Šis robežu tuvums arvien ir liecinājis, ka ražošanas apstākļi šajā teritorijā ir tādi paši kā “Raschera” ģeogrāfiskajā apgabalā.

Ražošanas metode

— Grozījums produkta specifikācijas 5. punktā un vienotā dokumenta 3.3. punktā. Recinātāja veids

Pašreizējā redakcija:

“Pienu sarecina 27–36 °C temperatūrā, izmantojot atšķaidītu dzīvnieku izcelsmes recinātāju.”

Jaunā redakcija:

“Pienu sarecina 27–38 °C temperatūrā. Ja tiek izmantots dzīvnieku izcelsmes recinātājs, tam ir jāsatur vismaz 80 % himozīna. Var izmantot arī citas izcelsmes (ne dzīvnieku) koagulantus.”

Sarecināšanas temperatūras paaugstināšana tiek skaidrota ar to, ka, lai pašreizējie siera gatavošanas paņēmieni, piemēram ierauga kultūru pievienošana, būtu efektīvi, ir nepieciešamas augstākas temperatūras.

Grozījums attiecībā uz recinātāja īpašībām ir nepieciešams, jo ražotāju ilggadējā pieredze ir pierādījusi, ka, izmantojot recinātāju ar vismaz 80 % himozīna, tiek saražots augstākas kvalitātes siers un šī kvalitāte arī saglabājas ilgākā periodā nekā sieram, kas ražots ar recinātāju, kurā himozīna proporcija ir mazāka.

Turklāt ir iekļauta iespēja izmantot recinātāju, kas nav dzīvnieku izcelsmes, lai varētu nodrošināt patērētāju pieprasījumu pēc šāda veida produkta.

— Grozījums produkta specifikācijas 5. punktā un vienotā dokumenta 3.4. punktā (ražošanas posmi, kas jāveic noteiktajā apgabalā). Sālīšanas paņēmieni

Pašreizējā redakcija:

“Sieru sāla ar sauso paņēmienu. To parasti dara divas reizes, un pirms tam var veikt sālīšanu peldē.”

Jaunā redakcija:

“Sieru sāla peldē un/vai ar sauso paņēmienu.”

Grozījums tiek pamatots ar pētījumu, kurā analizēti īstenotās izpētes rezultāti; šajā izpētē tika veikta sālīšana saskaņā ar pašreizējo produkta specifikāciju un sālīšana peldē. Šis pētījums parāda, ka “Raschera” sieram, kas ražots, izmantojot abus atšķirīgos sālīšanas paņēmienus, piemīt vienādas īpašības. Tāpēc tika nolemts ļaut ražotājiem brīvi izvēlēties, kuru sālīšanas paņēmienu izmantot.

— Grozījums produkta specifikācijas 5. punktā. “Raschera” siera nogatavināšana

Šis grozījums ļauj ražotājiem uz marķējuma norādīt vārdus “Oltre quattro mesi” [“ilgāk nekā četrus mēnešus”].

Tādējādi pievieno šādu tekstu:

“Sieram, kas ir nogatavināts vismaz 120 dienu, uz sloksnes, kura piestiprināma papīra etiķetei, var norādīt vārdus “Oltre quattro mesi”.”

Šie vārdi palīdzēs precīzāk atšķirt un pircējiem uzreiz atpazīt “Raschera” sieru, kas ir nogatavināts ilgāk nekā četrus mēnešus.

Cits

— Grozījums produkta specifikācijas 3. punktā un vienotā dokumenta 3.3. punktā. “Raschera d’Alpeggio” definīcija

Šis grozījums neparedz izmaiņas attiecībā uz ražošanas apgabalu, bet drīzāk saskaņo produkta veidu “di Alpeggio” ar Pjemontas reģiona noteikumiem.

Pašreizējā redakcija:

“Ražošanas un nogatavināšanas apgabals ietver visu Kuneo [Cuneo] provinces teritoriju. Ar norādi “di Alpeggio” (“izgatavots alpīnajās pļavās”) drīkst marķēt “Raschera” siera rituļus vai kvadrātveida stieņus, kas izgatavoti un nogatavināti vairāk nekā 900 m augstumā virs jūras līmeņa turpmāk minēto pašvaldību teritorijā: Frabosa Soprana, Frabosa Sottana, Garessio (tikai daļa, kas ietilpst Valcasotto teritorijā), Magliano Alpi (daļa, kas robežojas ar Ormea pašvaldības teritoriju), Montaldo Mondovì, Ormea, Pamparato, Roburent, Roccaforte Mondovì, un kas ražoti no piena, kura izcelsme ir minēto pašvaldību teritorijā.”

Jaunā redakcija:

“Ar ACVN “Raschera” apzīmētā siera piensaimniecības, siera ražošanas un nogatavināšanas apgabals ietver visu Kuneo [Cuneo] provinces teritoriju un Villafranca Piemonte pašvaldības teritoriju Turīnas [Torino] provincē. Ar ACVN “Raschera d’Alpeggio” apzīmētā siera rituļus vai kvadrātveida stieņus ražo un nogatavina tikai šādu pašvaldību teritorijā: Frabosa Soprana, Frabosa Sottana, Garessio (tikai daļa, kas ietilpst Valcasotto teritorijā), Magliano Alpi (tikai daļa, kas robežojas ar Ormea pašvaldības teritoriju), Montaldo Mondovì, Ormea, Pamparato, Roburent un Roccaforte Mondovì. Šā veida “Raschera” siera ražošanā var izmantot tikai tādu pienu, kas iegūts iepriekš minēto pašvaldību teritorijā, kura atrodas vairāk nekā 900 m augstumā v.j.l., kā arī sieru var nogatavināt tikai šajā apgabalā. Apzīmējums “Raschera d’Alpeggio” tiek izmantots tādam sieram, kurš izgatavots no pārstrādāta piena, kas iegūts no dzīvniekiem, kuri migrācijas periodā, t. i., no 1. jūnija līdz 15. oktobrim, barojušies ar zāli kalnu pļavās. Papildus ganību zālei dzīvnieku uzturu ik dienas var papildināt ar ne vairāk kā 10 % sausās barības. Attiecībā uz kalnu ganāmpulkiem, kuri migrācijas periodā nepārvietojas, apzīmējums “Raschera d’Alpeggio” tiek izmantots tādam sieram, kurš izgatavots no pārstrādāta piena, kas iegūts no dzīvniekiem, kuri barojušies ar zāli platībās, kas atrodas vairāk nekā 900 m augstumā v.j.l. un tikai iepriekš norādīto pašvaldību teritorijā, saskaņā ar iepriekš minētajām prasībām par laika periodu un uzturu.”

Lai pircējiem nerastos neskaidrības, Pjemontas reģions ir paredzējis konkrētus noteikumus apzīmējuma “di Alpeggio” izmantošanai uz marķējuma. Attiecīgi “Raschera” siera ražotāji savu produkta specifikāciju ir pielāgojuši šiem noteikumiem.

— Grozījums produkta specifikācijas 6. punktā un vienotā dokumenta 5. punktā

Šis grozījums saskaņo teikumu par recinātāju ar grozīto noteikumu par recinātāju.

Pašreizējā redakcija:

“..atšķaidīta dzīvnieku izcelsmes recinātāja izmantošana..”

Jaunā redakcija:

“augsta izmantoto recinātāju un koagulantu kvalitāte..”

Šis grozījums nodrošina, ka informācija par saikni ir saskaņota ar grozījumu, kas pieprasīts attiecībā uz izmantojamā recinātāja veidu.

Turklāt saiknes aprakstā iekļautajai atsaucei uz Kuneo provinci ir pievienota atsauce uz Villafranca Piemonte pašvaldību Turīnas provincē.

Šī pašvaldība ir pievienota noteiktajam ģeogrāfiskajam apgabalam, lai informācija par saikni būtu saskaņota ar pārējo specifikāciju.

VIENOTAIS DOKUMENTS

“Raschera”

ES Nr.: PDO-IT-0023-AM02 — 2020. gada 23. septembrī

ACVN (X) AĢIN ( )

1. Nosaukums vai nosaukumi [ACVN vai AĢIN]

“Raschera”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids [norādīts XI pielikumā]

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Raschera” ir trekns vai pustrekns siers ar presētu siera masu, ko ražo no govs piena (kas var būt termiski apstrādāts), kuram nelielos daudzumos var pievienot aitas un/vai kazas pienu un kurš dažkārt tiek daļēji nokrejots, nostādinot trekno daļu virspusē, un tam, iespējams, ir iejaukti piena fermenti un/vai dabīgā ierauga kultūras. Produkts tiek izmantots kā galda siers, un tam piemīt turpmāk norādītās īpašības.

Forma: cilindriska vai kvadrātveida forma ar plakanām pusēm.

Izmēri:

— “Raschera” ritulis: diametrs ir no 30 līdz 40 cm, cilindra sāni ir viegli izliekti un to augstums ir no 6 līdz 9 cm;

— “Raschera” kvadrātveida stienis: šķautnes garums ir no 28 līdz 40 cm, sānu augstums dažāds — no 7 līdz 15 cm.

Masa:

— “Raschera” ritulis: 5–9 kg;

— “Raschera” kvadrātveida stienis: 6–10 kg.

Siera masas krāsa: baltā vai ziloņkaula krāsā.

Miza: plāna, pelēkā un/vai iesarkanā krāsā, dažreiz ar dzeltenām niansēm; elastīga, gluda un viendabīga; atsevišķos gadījumos uz siera gabala sāniem rodas iesarkani plankumi, kas nogatavināšanās gaitā kļūst izteiktāki; miza nav ēdama.

Siera masas struktūra: samērā blīva un elastīga ar izkliedētu un neregulāru acojumu, dažkārt ar smalku dabisko dzīslojumu pie mizas.

Garša: smalka, maiga, ar tipisku aromātu, viegli pikanta un intensīva, ja siers ir nogatavināts.

Tauku saturs sausnā: vismaz 32 %.

Norādītie izmēri un svars ir attiecīgie minimālie lielumi nogatavināšanas sākumposmā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Liellopu un – attiecīgā gadījumā – aitu un/vai kazu barību galvenokārt veido zaļā vai konservēta lopbarība, kā arī žāvēta rupjā lopbarība, kas ievākta pļavās, ganībās vai pļavu ganībās, un dažādu veidu zālaugu pļavu siens, nodrošinot, ka lielākā daļa no šīs barības tiek iegūta noteiktajā ģeogrāfiskajā apgabalā.

Ja tiek izmantots dzīvnieku izcelsmes recinātājs, tam ir jāsatur vismaz 80 % himozīna. Var izmantot arī citas izcelsmes (ne dzīvnieku) koagulantus.

Apzīmējums “Raschera d’Alpeggio” tiek izmantots tādam sieram, kurš izgatavots no pārstrādāta piena, kas iegūts no dzīvniekiem, kuri migrācijas periodā, t. i., no 1. jūnija līdz 15. oktobrim, barojušies ar zāli kalnu pļavās. Papildus ganību zālei dzīvnieku uzturu ik dienas var papildināt ar ne vairāk kā 10 % sausās barības. Attiecībā uz kalnu ganāmpulkiem, kuri migrācijas periodā nepārvietojas, apzīmējums “Raschera d’Alpeggio” tiek izmantots tādam sieram, kurš izgatavots no pārstrādāta piena, kas iegūts no dzīvniekiem, kuri barojušies ar zāli platībās, kas atrodas vairāk nekā 900 m augstumā v.j.l. un tikai iepriekš norādīto pašvaldību teritorijā, saskaņā ar iepriekš minētajām prasībām par laika periodu un uzturu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Slaucamo govju ganāmpulkiem, kuru piens tiek pārstrādāts “Raschera” sierā, ir jāatrodas noteiktajā ģeogrāfiskajā apgabalā.

Piens jāiegūst un jāpārstrādā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Tirdzniecībā piedāvātajiem siera gabaliem jābūt ar atbilstības marķējumu, kurā ietilpst papīra etiķete (tās diametrs ritulim vai tās garums kvadrātveida stienim ir 25 cm; etiķetes fons ir zaļā krāsā parastajai produkcijai un dzeltenā krāsā sieram, kuram izmanto apzīmējumu “d’Alpeggio” [“no kalnu ganībām”]) un iededzināts marķējums vienā no plakanajām pusēm. Tikai pēc šādas marķēšanas produktu var laist tirgū ar aizsargāto cilmes vietas nosaukumu “Raschera”.

Papīra etiķeti var uzlīmēt, izmantojot pārtikas līmi.

Ar ACVN “Raschera” apzīmētā siera logotips ir stilizēts “R” burts, savukārt “Raschera d’Alpeggio” siera logotipa stilizētajā “R” burtā vēl ir integrēts “a” burts.

Šie logotipi ir iespiesti misiņa plāksnītēs, kuras kalpo par spiedogiem. Logotipi satur arī sierotavas un nogatavināšanas uzņēmuma identifikācijas numuru, kas sastāv no trīs cipariem, kuri ir novietoti zem “R” burta (gan parastajam, gan “d’Alpeggio” sieram). Tas pats logotips ir attēlots uz papīra etiķetes (bez identifikācijas numura), savukārt gadījumos, kad produkts sagriezts gabalos, šis logotips jāiekļauj apstiprinājuma norādē.

4. Ģeogrāfiskā apgabala īsa definīcija

Ar ACVN “Raschera” apzīmētā siera piensaimniecības, siera ražošanas un nogatavināšanas apgabals ietver visu Kuneo [Cuneo] provinces teritoriju un Villafranca Piemonte pašvaldības teritoriju Turīnas [Torino] provincē.

Ar ACVN “Raschera d’Alpeggio” apzīmētā siera rituļus vai kvadrātveida stieņus ražo un nogatavina tikai šādu pašvaldību teritorijā: Frabosa Soprana, Frabosa Sottana, Garessio (tikai daļa, kas ietilpst Valcasotto teritorijā), Magliano Alpi (tikai daļa, kas robežojas ar Ormea pašvaldības teritoriju), Montaldo Mondovì, Ormea, Pamparato, Roburent un Roccaforte Mondovì. Šā veida “Raschera” siera ražošanā var izmantot tikai tādu pienu, kas iegūts iepriekš minēto pašvaldību teritorijā, kura atrodas vairāk nekā 900 m augstumā v.j.l., kā arī sieru var nogatavināt tikai šajā apgabalā.

5. Saikne ar ģeogrāfisko apgabalu

Ņemot vērā Piejūras Alpu ganību ģeogrāfisko izvietojumu starp Ligūrijas jūru un Padānas līdzenumu, tās saņem ievērojamu nokrišņu daudzumu. Šā iemesla dēļ, kā arī tāpēc, ka jūras tuvums nozīmē maigāku gaisa temperatūru, šajā apgabalā ir plaša un daudzveidīga augu valsts, kuras botāniskā dažādība dara šīs ganības par ļoti vērtīgām — tajās aug daudz dažādu sugu zālaugu (vairāk nekā simts endēmisku sugu). Šo zālaugu daudzveidība un dažādība ir tik ievērojama, ka pienam, ko dod šajā teritorijā ganītie mājlopi, ir tipiska garša un aromāts, kas ir raksturīgs tieši šim apgabalam. Jūras tuvums, kas ietekmē kalnāja apkaimes pauguraini un blakus esošo Kuneo līdzenumu, apvienojumā ar aluviālās augsnes pedoloģiskajām īpašībām ir izveidojis irdenu un dabīgi ļoti auglīgu augsni, no kuras var iegūt īpaši kvalitatīvu un barības vielām bagātu zāli un sienu. Turklāt Vidusjūras reģionam raksturīgais optimālais saulesgaismas daudzums un kontinentālam klimatam raksturīgās temperatūras svārstības, kuras apvalda jau minētā jūras ietekme, piešķir lopkopībā izmantotajai skābbarībai un graudaugiem ļoti augstu uzturvērtību, tādējādi palīdzot iegūt izcilas kvalitātes pienu, ko izmanto siera ražošanā. Kuneo province vienmēr ir izcēlusies ar jau minētajām klimata un augsnes īpašībām, senajām siera gatavošanas prasmēm, kas piemīt kalnu ganiem un siera ražotājiem maza un vidēja lieluma pienotavās, kuras izkaisītas Kuneo līdzenumā, un to, ka pircēji zina un pieprasa tādus tradicionālus produktus kā “Raschera” siers. “Raschera” sieram ir raksturīga plāna un elastīga miziņa pelēkā vai pelēki iedzeltenā krāsā, kas jo īpaši “d’Alpeggio” siera gadījumā var iegūt iesarkanu tonējumu, jo uz tās attīstās dažādas pelējumu sēnes; siera masas struktūra ir samērā blīva un elastīga ar ļoti neliela izmēra izkliedētu un neregulāru acojumu; siera garša ir izsmalcināta, maiga, ar tipisku aromātu (“d’Alpeggio” sieram — ar kalnu zālaugu aromātu buķeti), un viegli pikanta un intensīva, ja siers nogatavināts ilgāk. Visbeidzot, patērētāji viegli atpazīst tieši kvadrātveida stieni, kas gandrīz jau ir aizstājis rituli (kura ražošanas apjoms ir mazāk nekā 3 % no siera kopējā ražošanas apjoma).

Siera raksturīgās īpašības nodrošina vairāki faktori: īpaši kvalitatīvais piens, ko savāc tikai Kuneo provincē un Villafranca Piemonte pašvaldības teritorijā Turīnas provincē, vietējie pārstrādes paņēmieni un siera nogatavināšanās dabiskajos alu pagrabos vai noliktavās ar klimata kontroli, kurās tiek radīti tieši tādi paši mitruma un temperatūras apstākļi, kādi ir dabiskajās alās; tas arī būtiski ietekmē gatavā produkta kvalitāti.

Tieši īpaši kvalitatīvais piens nosaka siera garšu. Patiesi, “Raschera” siera ražošanai izmantotā piena īpašības ir atkarīgas no to zālaugu daudzveidības (to vidū no sugām, kas sastopamas tikai vietējā apgabalā), ar kuriem tiek baroti mājlopi.

Pārstrādes paņēmieni ir saistīti ar apgabala cilvēkfaktoriem, proti, vietējie ražotāji piena recināšanai tradicionāli izmanto augstas kvalitātes recinātāju, savukārt sierniekiem ir jau sen iegūtas īpašas prasmes siera masas gatavošanā un recekļa sasmalcināšanā. Recekli patiešām gatavo rūpīgi, lai nodrošinātu, ka tas tiek sasmalcināts līdz kukurūzas graudu lielumam. Šā posma pareiza norise veicina to, ka vēlāk, kad siers nogatavinās, tā masai veidojas elastīga konsistence un raksturīgs acojums.

Siera nogatavināšanās norit dabiskajos alu pagrabos vai noliktavās ar klimata kontroli, kurās tiek radīti tieši tādi paši mitruma un temperatūras apstākļi, kādi ir dabiskajās alās. Šie apstākļi būtiski ietekmē pelējumu attīstību uz mizas, kā arī mizai raksturīgo nelielo biezumu un elastīgumu.

“Raschera” siera ražošanai ir vairāk nekā gadsimtu ilga vēsture: no sākuma tas bija tradicionāls Mondovi apgabala ganību siera produkts, vēlāk tā ražošana tika paplašināta un šo sieru sāka ražot arī Kuneo līdzenumā, jo ziemā daudzi ganāmpulki tika pārdzīti uz šo teritoriju, lai tos barotu ar vietējo sienu. Šīs tradīcijas rezultātā — un jo īpašo lauku reģionos — ļoti augstas kvalitātes sieru sāka saukt par “raschera”.

Pateicoties visiem šiem apstākļiem, “Raschera” siers ir kļuvis par produktu, ko ir iecienījuši ne tikai Pjemontas, bet arī visas Ziemeļitālijas iedzīvotāji, kuri vēlas iegādāties to jebkurā gadalaikā.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilns teksts ir pieejams tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.